Jatkotoimet komission 4. lokakuuta 2016 hyväksymälle Euroopan parlamentin päätöslauselmalle avoimesta, tehokkaasta ja riippumattomasta Euroopan unionin hallinnosta
1.
Oikeudellisten asioiden valiokunnan (JURI) Euroopan parlamentin työjärjestyksen 128 artiklan 5 kohdan, 123 artiklan 2 kohdan ja 46 artiklan 6 kohdan mukaisesti käsiteltäväksi jättämä päätöslauselma
2.
EP-viitenumero: B8-0685/2016 / P8_TA-PROV(2016)0279
3.
Päätöslauselman hyväksymispäivä: 9. kesäkuuta 2016
4.
Asia: Eurooppalainen hallinto-oikeus
5.
Päätöslauselman ja siinä esitettyjen pyyntöjen lyhyt tarkastelu/arviointi:
Euroopan parlamentti muistutti, että se oli 15. tammikuuta 2013 antamassaan päätöslauselmassa kehottanut Euroopan unionin toiminnasta tehdyn sopimuksen (SEUT) 225 artiklan nojalla antamaan asetuksen SEUT-sopimuksen 298 artiklan mukaisesta avoimesta, tehokkaasta ja riippumattomasta Euroopan unionin hallinnosta. Koska kehotus ei johtanut komission ehdotukseen, Euroopan parlamentti kehottaa komissiota harkitsemaan tekemäänsä asetusehdotusta ja esittämään lainsäädäntöehdotuksen sisällytettäväksi komission vuoden 2017 työohjelmaan.
Päätöslauselmaan on liitetty oikeudellisten asioiden valiokunnan vuonna 2013 perustetun työryhmän laatima asetusehdotus, joka sisältää joukon hallinnollisia oikeuksia ja velvoitteita, jotka parlamentti tahtoisi otettavan käyttöön.
6.
Vastaus pyyntöihin ja yleiskatsaus komission toteuttamiin tai suunnittelemiin toimenpiteisiin:
Komissio kiittää parlamenttia siitä, että se on nostanut esille tärkeän kysymyksen avoimesta, tehokkaasta ja riippumattomasta Euroopan unionin hallinnosta. Komissio on analysoinut huolellisesti parlamentin tekemän työn ja aikoo jatkaa yhdessä parlamentin ja muiden toimielinten kanssa keskustelua siitä, missä ja miten hallinnon toimintaa voidaan parantaa.
Komissio on sitoutunut varmistamaan, että kansalaiset, yritykset ja sidosryhmät voivat olla vuorovaikutuksessa avoimen, riippumattoman ja tehokkaan hallinnon kanssa. Komissiolla sekä muilla toimielimillä on siihen tarkoitukseen joukko vakiintuneita horisontaalisia sääntöjä, jotka ohjaavat niiden hallintotapaa. Sääntöihin sisältyvät muun muassa hyvän hallintotavan säännöstön yleiset ohjeet sekä useat henkilöstöä, varainhoitoa, tietosuojaa ja asiakirjojen julkisuutta koskevat säännökset. Olemassa olevia järjestelyjä on tärkeää tarkastella säännöllisesti, jotta mahdolliset muutokset voidaan ottaa niissä huomioon.
Komissio korostaa myös sähköisten viranomaispalveluiden mahdollisuuksia vähentää hallinnollista taakkaa ja parantaa julkisen hallinnon tehokkuutta
, sekä EU:n avoimuusportaalia, jonka kautta kansalaiset pääsevät suoraan käsiksi EU:n päätöksentekoprosessin seuraamisen ja siihen osallistumisen kannalta oleelliseen tietoon.
Horisontaalisten sääntöjen ja käytänteiden lisäksi EU:n hallinnon kulttuuria ja päivittäistä työtä ohjaavat hyvän hallintotavan periaatteet. Periaatteisiin kuuluvat lainmukaisuus ja oikeasuhteisuus, oikeus tutustua asiakirjoihin ja perusteluvelvollisuus, tasa-arvoinen kohtelu ja syrjimättömyys, ajattomuus, oikeus tulla kuulluksi ja kielten käyttöön liittyvät oikeudet.
Komissio analysoi kaikki väitetyt hallinnolliset väärinkäytökset ja pyrkii korjaamaan mahdollisesti tehdyt virheet. Se myös sitoutuu osallistumaan rakentavasti kaikkiin Euroopan oikeusasiamiehen sen toimista tekemiin selvityksiin.
Koska EU on vastuussa useista erilaisista ja useimmiten hyvin erikoistuneista toimista, sen hallinto nojaa myös alakohtaisiin sääntöihin. Tällaisten erikoistoimien kohteena oleville kansalaisille ja yrityksille on taattu tietyt hallinnolliset oikeudet.
Komissio ei ole toistaiseksi vakuuttunut siitä, että hallinto-oikeutta kodifioivan oikeudellisen välineen edut olisivat tarpeeksi suuret verrattuina sen kustannuksiin. Parlamentin ehdotuksen noudattaminen ei johtaisi ainoastaan uuteen lainsäädäntöön vaan vaatisi lisäksi merkittävän määrän EU:n nykyisen lainsäädännön tarkistamista. Silloinkaan, kun kodifiointi tehdään huolella ja suhteellisuudentajua noudattaen, siitä seuraa todennäköisesti vaikeuksia rajan määrittelemisessä yleisten ja erityisten sääntöjen välille – kansalaisten ja yritysten kannalta lainsäädäntö ei siis muuttuisi yhtään selkeämmäksi eikä riita-asioiden ratkaisu helpommaksi.
Myös erityistarpeisiin mukautumisen vaatima joustavuus katoaisi. Nämä haasteet ja vaikeudet vahvistetaan myös parlamentin asetusehdotuksessa. Teksti ei tarkenna nykyisen lainsäädännön aukkoja ja epäjohdonmukaisuuksia, eikä siksi myöskään horisontaalisten lainsäädäntöratkaisujen oikeutusta oikeasuhteisena ratkaisuna niihin. Se ei myöskään tarkastele sisältämiensä säännösten konkreettisia vaikutuksia.
Vaikka tekstin ei ole tarkoitus vaikuttaa voimassa olevaan unionin lainsäädäntöön perustuviin sääntöihin ja oikeuksiin, se ei tarjoa minkäänlaista oikeudellista mekanismia, jolla varmistettaisiin yleisten ja erityisten säädösten erottaminen toisistaan. Siinä annetaan pikemminkin ymmärtää, että jatkossakin sovellettaisiin tapauskohtaista lähestymistapaa. Lisäksi on epäselvää, kuinka uusien sääntöjen alainen toimielinten ja elinten hallinnollinen toiminta määriteltäisiin.
Sen sijaan että ryhdyttäisiin monimutkaiseen kodifiointiprosessiin, jonka lisäarvosta ei ole varmuutta, komission mukaan olisi parempi vastata konkreettisiin ongelmiin sitä mukaa kuin niitä ilmenee, analysoida niiden perimmäiset syyt ja sen jälkeen ryhtyä tarvittaviin toimenpiteisiin.
_________
� Katso komission Euroopan sähköisen hallinnon toimintasuunnitelma 2016–2020.

